text: Væltet lastbil lukker motorvej helt i aften
  28 februar 2019 kl. 14.35
  Motorvej E45 bliver torsdag aften kortvarigt spærret i nordgående retning mellem Kolding og Vejle, mens en væltet lastbil skal bjærges. 
  Opdatering: Fra cirka klokken 23 torsdag aften vil der være spærret fuldstændigt i et par timer på sønderjyske motorvej fra Kolding mod Skærup mellem motorvejskryds Kolding og motorvejskryds Skærup. 
  Hele oprydningsarbejdet forventes at være færdigt tidligst omkring klokken tre natten til fredag. Det oplyser Vejdirektoratet på sin hjemmeside. 
  Lastbilen, der var læsset med dybfrosne fødevarer, kørte torsdag morgen i grøften og væltede om på siden ind på en mark kort før motorvejskryds Skærup.
  Uheldet, hvor lastbilens chauffør slap uden skader, blev anmeldt klokken 06.25 og gav hurtigt lang kø på motorvejen. Først ved 09-tiden var trafikken atter normal.
  I løbet af formiddagen blev lastbilen tømt for frostvarer. Først i aften ved 21-tiden vil den blive fjernet fra marken.
  - Det giver mindst gener for trafikken, at lastbilen bliver liggende til i aften, hvor motorvejen mod nord kortvarigt vil blive lukket, siger vagthavende Jimmi Nyrup, Vejdirektoratet til TV SYD.
  Se mere på localeyes.dk
  